Kampsbaai-moord: Ouers sien dogter se beweerde moordenaar | Maroela Media
Kampsbaai-moord: Ouers sien dogter se beweerde moordenaar
Diego Dougherty, ook bekend as Diego Novella. Foto: ANA
Die ontstelde ouers van Gabriela Alban, die 39-jarige Amerikaanse bemarkingsagent wat in Julie verlede jaar in Kampsbaai vermoor is, het Donderdag van aangesig tot aangesig gekom met hul dogter se beweerde moordenaar.
Diego Dougherty (43) het Donderdag in die Kaapstad-streekhof verskyn om vir borgtog aansoek te doen. Dougherty word daarvan beskuldig dat hy sy vriendin, Alban, in 'n luukse hotelkamer in Kampsbaai verwurg en seksueel wreed aangerand het met 'n krultang.
Howdy Kabrins, Alban se pa, het aan African News Agency gesê Alban se familie het van Malibu, Kalifornië, gevlieg om teenwoordig te wees by die hofverrigtinge. Alban se ma, Doris Weitz, en haar stiefpa, Alexander Williams, was ook in die hof.
William Booth, Dougherty se regsverteenwoordiger, het sy kliënt se verklaring aan die hof voorgelees en gesê Dougherty hou nie 'n vlugrisiko in nie sou hy op borgtog vrygelaat word. Hy het gesê 'n borgtogbedrag van R100 000 sal redelik en regverdig wees en gesê Dougherty se broer het aangebied om hom te huisves.
Dougherty is in 1973 gebore en het 'n Italiaanse sowel as 'n Guatemalaanse paspoort. Hy is een van sewe kinders en is voorheen Diego Novella genoem. Sy pa is in April oorlede terwyl Dougherty in aanhouding was en dit het, volgens sy verklaring, hom erg geaffekteer. Hy word in die hospitaalafdeling van die Pollsmoor-gevangenis aangehou.
Dougherty het Alban 15 jaar gelede in die VSA ontmoet toe hy daar gestudeer het. Nadat Alban en haar man geskei is, het die twee 'n verhouding begin. Hulle het in hierdie tyd na Suid-Afrika gekom om vakansie te hou.
Dougherty het gesê hy is bereid om sy borgtog onder huisarres deur te bring indien dit nodig sou wees. Sy regsverteenwoordiger het aan die hof gesê dat Dougherty skuld op die aanklagte teen hom sal ontken.
Die saak sal na verwagting Vrydag voortgaan.
Die berig lees "verwurg en seksueel wreed aangerand met 'n krultang". Sy was dus reeds vermoor voor die krultangaanranding. Nogtans is hier 'n uiters sadistiese daad gepleeg. Wat my mening is is dat so 'n verwronge brein tot enigiets in staat is. Sou dit die aangeklaagde wees dan moet borgtog nie toegestaan word. Hier moet eers verdere ondersoek ingestel word voor borgtog oorweeg kan word. Daar loop alreeds té veel 'foute' rond tussen ons a.g.v. loslatings wat nie moes gebeur het.
Dis maar net n wit man wat n wit vrou vermoor het, so who cares. Dis tog wat die staat (ANC) van wit mense dink.
Moet nie woorde vertaal soos jy goed dink nie. Moet nie dink dat soos jy dit lees is noodwendig reg nie. Jy mag reg gewees het en jy mag verkeerd gewees het maar mense kan verwurg word sonder noodlottige gevolge. As iemand se strot vir enkele oomblikke toegedruk word, is dit verwurg.
Sjoe hoekom redeneer ek altyd anders. Daar was dwelms en "speelgoed" hierdie is n "s" speletjie wat skeef geloop het. So bitter jammer.